A BIZOTTSÁG HATÁROZATA
(2006. június 27.)
a magas patogenitású H5N1 madárinfluenza elleni megelőző vakcinázásnak és az állatok mozgására vonatkozó kapcsolódó rendelkezéseknek a franciaországi bevezetéséről szóló, 2006/148/EK határozat módosításáról
(az értesítés a C(2006) 2875. számú dokumentummal történt)
(Csak a francia nyelvű változat hiteles)
(2006/438/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (1) és különösen annak 57. cikke (2) bekezdésére,
mivel:
(1)
A magas patogenitású H5N1 madárinfluenza elleni megelőző vakcinázásnak és az állatok mozgására vonatkozó kapcsolódó rendelkezéseknek a franciaországi bevezetéséről szóló, 2006/148/EK bizottsági határozattal (2) a Franciaország által 2006. február 21-én benyújtott, magas patogenitású H5N1 madárinfluenza elleni megelőző vakcinázási tervet (a továbbiakban: a megelőző vakcinázási terv) és olyan intézkedéseket írt elő, melyeket a megelőző vakcinázás során Franciaországban alkalmazni kellett.
(2)
A megelőző vakcinázási terv értelmében Franciaország elvégezte a kacsák és libák beoltását a magas patogenitású H5N1 madárinfluenza elleni vakcinával, ami kísérleti projektnek tekintendő, lévén hogy e fajoknál kevés tapasztalat áll rendelkezésre a megelőző vakcinázással kapcsolatban.
(3)
A 2006/148/EK határozattal jóváhagyott megelőző vakcinázási terv értelmében a vakcinázást 2006. április 1-jéig kellett elvégezni.
(4)
2006. április 20-án Franciaország benyújtotta a vakcinázás alkalmazásáról szóló első átfogó jelentését. Franciaország kérte továbbá a megelőző vakcinázás azonos feltételek mellett történő alkalmazásának 2006. június 30-ig történő meghosszabbítását annak érdekében, hogy több tapasztalatot és járványügyi betekintést nyerhessen. Ennek megfelelően pedig módosított megelőző vakcinázási tervet nyújtott be.
(5)
A Franciaország által benyújtott jelentésben szereplő információk alapján a Bizottság azon a véleményen van, hogy további gyakorlati tapasztalatokra van szükség a magas patogenitású H5N1 madárinfluenza kacsákra és libákra történő átterjedését megelőző vakcinázás alkalmazását illetően. Emiatt helyénvaló a megelőző vakcinázás 2006. június 30-ig történő meghosszabbítására irányuló francia kérelem jóváhagyása.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/148/EK határozat 2. cikke (1) bekezdésének első albekezdése helyébe a következő szöveg lép:
„(1) A Franciaország által a Bizottságnak 2006. február 21-én benyújtott, a 2006. június 30-ig tartó vakcinázást előíró, H5N1 madárinfluenza elleni megelőző vakcinázási tervet (a továbbiakban: »megelőző vakcinázási terv«) és annak 2006. április 20-i módosítását jóváhagyták.”
2. cikk
Címzett
E határozat címzettje a Francia Köztársaság.
Kelt Brüsszelben, 2006. június 27-én.